
	מטרת החוק
	1.
	מטרת חוק זה היא להסדיר את העסקתם של עובדי ההוראה במערכת החינוך ולהגן על מעמדם המקצועי, תוך שמירה על זכויותיהם הסוציאליות וביטחונם התעסוקתי. 

	הגדרות
	2.
	בחוק זה – 

	
	
	"ארגוני המורים" – שני ארגוני עובדי הוראה שעם חבריהם נמנה המספר הרב ביותר של עובדי הוראה מאורגנים בישראל;

	
	
	"גוף מתווך" – קבלן שירות, קבלן כוח אדם, עמותה פדגוגית או גוף אחר המפעיל תכניות העשרה שהן חלק מתוכנית הלימודים;  

	
	
	"חוק פיקוח על בתי ספר" – חוק פיקוח על בתי ספר, התשכ"ט–1969[footnoteRef:2]; [2:  ס"ח התשכ"ט, עמ' 180.] 


	
	
	"מוסד חינוך" – כל אחד מאלה:  

	
	
	
	(1)	מוסד חינוך רשמי כהגדרתו בחוק לימוד חובה, התש"ט–1949[footnoteRef:3];   [3:  ס"ח התש"ט, עמ' 287.] 


	
	
	
	(2)	בית ספר או גן ילדים שבו לומדים ומתחנכים באופן קבוע תלמידים, שניתן בו חינוך גן ילדים, חינוך יסודי, חינוך על-יסודי או חינוך מיוחד, ושחלה עליו חובת רישוי לפי חוק פיקוח על בתי ספר;  

	
	
	"המנהל הכללי" – המנהל הכללי של משרד החינוך;  

	
	
	"עובד הוראה" – "עובד חינוך" כהגדרתו בחוק פיקוח על בתי ספר, ולמעט מי שעיקר עיסוקו הוא באחד מאלה: 

	
	
	
	(1)	הוראה במסגרת התנסות מעשית;  

	
	
	
	(2)	פעולות שמבצע מסייע למורה במוסד לחינוך מיוחד או טיפול על ידי מי שאינו מורה, כאמור בסעיפים 16(ב) ו-18 לחוק חינוך מיוחד, התשמ"ח–1988[footnoteRef:4], וכן פעולות שמבצע מסייע לעובד הוראה העוסק בהוראה של תלמידים בגיל 3 עד 5; [4:  ס"ח התשמ"ח, עמ' 114.] 


	
	
	
	(3)	פעולות שמבצעים במוסד חינוך פסיכולוגים, בעלי מקצועות פרה-רפואיים ובעלי מקצועות אחרים שקבע השר, שאינם עובדי הוראה בתחום עיסוקם;  

	
	
	
	(4)	פעילות חינוכית במוסד חינוך למטרות העשרה או פנאי, שאינה חלק מתוכנית הלימודים, על ידי מי שאינו מורה;  

	
	
	
	(5)	פעילות חינוכית במוסד חינוך כמסייע לעובד הוראה, במסגרת שירות צבאי, התנדבות בשירות לאומי או התנדבות בשנת שירות הנעשה תחת הדרכה ופיקוח של עובד הוראה;  

	
	
	"קבלן שירות" – מי שעיסוקו במתן שירות באמצעות עובדיו, אצל זולתו;

	
	
	"קבלן כוח אדם" – כהגדרתו בחוק העסקת עובדים על ידי קבלני כוח אדם, התשנ"ו–1996[footnoteRef:5];   [5:  ס"ח התשנ"ו, עמ' 201.] 


	
	
	"השר" – שר החינוך.  

	תנאי העסקה 
	3.
	(א)	לא יועסק עובד הוראה בהוראה או בחינוך במוסד חינוך באמצעות גוף מתווך. 

	
	
	(ב)	עובד הוראה שעומד בדרישות חוק הפיקוח, יועסק על ידי משרד החינוך או הרשות המקומית, לפי העניין. 

	פיקוח 
	4.
	(א)	משרד החינוך, בשיתוף הרשויות המקומיות וארגוני המורים, יקים גוף חיצוני שיבקר ויפקח על תנאי העסקתם של עובדי ההוראה במשרד החינוך וברשויות המקומיות ויעביר דוח למנהל הכללי אחת לשנה. 

	
	
	(ב)	המנהל הכללי יציג דוח בדבר תנאי העסקתם של עובדי ההוראה מדי שנה לשר ולוועדת החינוך התרבות והספורט של הכנסת. 

	
	
	(ג)	משרד החינוך ינהל רישום של עובדי הוראה העומדים בדרישות חוק הפיקוח, בדרך ובהתאם להוראות שיקבע השר; בתקנות כאמור יקבע השר, בין השאר, את הפרטים שייכללו ברישום. 

	
	
	(ד)	רישום כאמור בסעיף קטן (ג) יהיה פתוח לעיון הציבור. 

	ביצוע ותקנות 
	5.
	השר ממונה על חוק זה והוא רשאי להתקין תקנות בכל עניין הנוגע לביצועו. 

	תחילה
	6.
	תחילתו של חוק זה ב-1 בספטמבר שלאחר יום פרסומו. 

	תחולה 
	7.
	(א) 	עובד הוראה שמועסק באמצעות גוף מתווך בשנת הלימודים שקדמה לתחילתו של חוק זה, ייקלט כעובד משרד החינוך, או כעובד הרשות המקומית, לפי העניין, ולכל המאוחר עד שנה מתחילתו של חוק זה. 

	
	
	(ב)	השר יגבש תוכנית פעולה לבחינת הכרה בוותק ובזכויות הסוציאליות שצברו עובדי ההוראה המועסקים באמצעות גוף מתווך עד לתחילתו של חוק זה. 


דברי הסבר
מטרת הצעת החוק להבטיח העסקתם של עובדי ההוראה בישראל, באמצעות התקשרות ישירה בין עובדי ההוראה למשרד החינוך והרשויות המקומיות ביחסי עובד – מעסיק. 
למקצוע ההוראה חשיבות רבה ביותר בקידום החברה. תפקידו של מורה איננו מסתיים בלימוד החומר ובתחומי הידע, אלא מורחב להנחלת ערכי היסוד לדור ההמשך. תפקידו של עובד ההוראה מאפשר לו להשפיע על התפתחותם של התלמידים, על עיצוב דעותיהם ועמדותיהם בנושאים עקרוניים, ולתרום לפיתוח הפוטנציאל של כל תלמיד. על כן לעובד ההוראה תפקיד מהותי ומכריע בעיצובה של החברה הישראלית לדורות הבאים. 
מעמדם המקצועי של עובדי ההוראה והמוטיבציה שלהם, למתן חינוך ערכי וחברתי לתלמידיהם ולקידום הישגיהם הלימודיים, הם תנאי חיוני להצלחת מערכת החינוך. מעמדו של עובד הוראה מהווה מרכיב חשוב בבחירת מקצוע זה ובהתמדה בעבודה. 
למרות חשיבות התפקיד והאחריות הרבה המוטלת על עובדי ההוראה, אין הלימה בין הדרישות הגבוהות של ההורים, מערכת החינוך ומדינת ישראל מעובד ההוראה ובין הזכויות הסוציאליות שניתנות לו ומעמדו התעסוקתי.
[bookmark: _GoBack]מחקרים של מרכז המחקר והמידע של הכנסת וכן מדוחות רבים של משרד החינוך עולה תמונה קשה של אלפי עובדי הוראה אשר מעמדם התעסוקתי איננו ברור, ולמעשה הם מועסקים באמצעות גופים מתווכים, ללא כל תנאים סוציאליים וביטחון תעסוקתי.  
על כן מוצע להפסיק את העסקת עובדי ההוראה באמצעות גופים מתווכים ולהבטיח את העסקתם  על ידי משרד החינוך או הרשויות המקומיות לפי העניין, תוך יצירת מנגנוני פיקוח אשר מטרתם שימור מעמדם של עובדי הוראה ומניעת שחיקה של מעמד זה. 
"המחנך הוא הנושא בעולו של החינוך. אישיותו, כושרו ויושרו האינטלקטואלי והדוגמא האישית שלו – הם הדברים שלאורם הולך התלמיד, מהם הוא מושפע ועל פיהם הוא מתנהג. כך בכל מקום, לא כל שכן בחברתנו ההטרוגנית הסעורה... בתנאים אלה נדרש המחנך שלנו למאמץ אשר ספק אם נדרש הוא מעמיתיו במערכות חינוך אחרות. לכן, חייבים כולנו לכבודו והבטחת תמורה נאותה לעמלו... מורה מקופח בשכרו ומתוסכל מבחינת מעמדו החברתי סופו לקפח את תלמידיו ולהרתיע צעירים מוכשרים מלהצטרף לשורותיו של מעמד חברתי מתוסכל" (יגאל אלון, 1973).
הצעת חוק זהה הונחה על שולחן הכנסת העשרים וארבע על ידי חברת הכנסת מרב מיכאלי (פ/1357/24).
הצעות חוק דומה בעיקרה הונחה על שולחן הכנסת העשרים וארבע על ידי חבר הכנסת יעקב מרגי וקבוצת חברי הכנסת (פ/276/24).
הצעת החוק זהה לפ/1357/24 ולפיכך לא נבדקה מחדש על ידי הלשכה המשפטית של הכנסת.

